               EURÓPSKA KOMISIA
            V Bruseli6. 11. 2015
            COM(2015) 555 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii (žiadosť Írska – EGF/2015/006 IE/PWA International)

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“).

               2.Írsko podalo 19. júna 2015 žiadosť EGF/2015/006 IE/PWA o finančný príspevok z EGF v dôsledku prepúšťania
                  2
                v spoločnosti PWA International (PWAI) a v jednom dodávateľskom podniku v Írsku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2015/006 IE/PWA International

                        Členský štát

                        Írsko

                        Dotknutý(-é) región(-y) (úroveň NUTS 2)

                        IE02- juh a východ

                        Dátum podania žiadosti

                        19. jún 2015

                        Dátum potvrdenia prijatia žiadosti

                        19. jún 2015

                        Dátum žiadosti o dodatočné informácie

                        3. júl 2015

                        Termín na poskytnutie dodatočných informácií

                        14. august 2015

                        Termín na dokončenie posúdenia

                        6. november 2015

                        Kritérium zásahu

                        článok 4 ods. 2 nariadenia o EGF

                        Hlavný podnik

                        PWA International Ltd.

                        Počet dotknutých podnikov

                        2

                        Odvetvie(-a) ekonomickej činnosti

                        (divízia NACE Rev. 2)
                           3

                        divízia 33 – (oprava a inštalácia strojov a prístrojov)

                        Počet pobočiek, dodávateľov a nadväzujúcich výrobcov

                        1

                        Referenčné obdobie (štyri mesiace)

                        19. december 2014 – 19. apríl 2015

                        Počet prepustených pracovníkov počas referenčného obdobia (a)

                        61

                        Počet prepustených pracovníkov pred referenčným obdobím alebo po ňom (b)

                        47

                        Celkový počet prepustených pracovníkov (a + b)

                        108

                        Celkový počet oprávnených cieľových prijímateľov

                        108

                        Celkový počet dotknutých prijímateľov

                        108

                        Počet dotknutých mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET)

                        108

                        Rozpočet na personalizované služby (v EUR)

                        707 670

                        Rozpočet na využívanie EGF
                           4
                         (v EUR)

                        29 486

                        Celkový rozpočet (v EUR)

                        737 156

                        Príspevok z EGF (60 %) (v EUR)

                        442 293

               POSÚDENIE ŽIADOSTI

               Postup

               4.Írsko podalo žiadosť EGF/2015/006 IE/PWA International 19. júna 2015, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia v ten istý deň potvrdila prijatie žiadosti a do dvoch týždňov od dátumu podania žiadosti, t. j. 3. júla 2015, požiadala Írsko o dodatočné informácie. Tieto dodatočné informácie boli poskytnuté do šiestich týždňov od požiadania. Termín 12 týždňov od prijatia úplnej žiadosti, do ktorého by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 6. novembra 2015.

               Oprávnenosť žiadosti

               Príslušné podniky a prijímatelia

               5.Žiadosť sa týka 108 pracovníkov prepustených v spoločnosti PWA International Ltd. a v jednom dodávateľskom podniku. Hlavný podnik pôsobil v hospodárskom odvetví, ktoré je v rámci klasifikácie NACE Rev. 2 zaradené do divízie 33 (oprava a inštalácia strojov a prístrojov). K prepúšťaniu v oboch podnikoch došlo prevažne na juhu a východe regiónu úrovne NUTS 2
                  5
               .

                        Podniky a počet prepustených pracovníkov počas referenčného obdobia

                        PWA International

                        104

                        Manguard

                        4

                        Celkový počet podnikov: 2

                        Celkový počet prepustených pracovníkov:

                        108

                        Celkový počet samostatne zárobkovo činných osôb, ktoré ukončili svoju činnosť:

                        0

                        Celkový počet oprávnených pracovníkov a samostatne zárobkovo činných osôb:

                        108

               Kritériá zásahu

               6.Írsko podalo žiadosť podľa kritérií zásahu uvedených v článku 4 ods. 2 nariadenia o EGF odchylne od kritérií článku 4 ods. 1 písm. a) toho nariadenia, na základe ktorého musí počas referenčného obdobia štyroch mesiacov dôjsť v jednom podniku v jednom členskom štáte k prepusteniu aspoň 500 pracovníkov vrátane pracovníkov, ktorí boli prepustení u jeho dodávateľov alebo u nadväzujúcich výrobcov a/alebo samostatne zárobkovo činných osôb, ktorých činnosť skončila.

               7.Referenčné obdobie štyroch mesiacov trvalo od 19. decembra 2014 do 19. apríla 2015.

               8.Počet prepustených pracovníkov počas referenčného obdobia:

               –61 pracovníkov prepustených spoločnosťou PWA International Ltd.

               Stanovenie počtu prepustených pracovníkov a prípadov ukončenia činností

               9.Počet prepustených počas referenčného obdobia sa vypočítal takto:

               –61 pracovníkov odo dňa, ktorým de facto skončila pracovná zmluva alebo od vypršania jej platnosti.

               Oprávnení prijímatelia

               10.Okrem už uvedených pracovníkov sú oprávnenými prijímateľmi aj 47 pracovníci prepustení pred referenčným obdobím štyroch mesiacov alebo po ňom. Títo pracovníci boli prepustení po všeobecnom oznámení o plánovanom prepúšťaní 10. októbra 2013. Je možné stanoviť jasnú príčinnú súvislosť s udalosťou, ktorá spustila prepúšťanie počas referenčného obdobia.

               11.Celkový počet oprávnených prijímateľov je preto 108.

               Súvislosť medzi prepúšťaním a vážnymi zmenami v štruktúre svetového obchodu v dôsledku globalizácie

               12.V snahe stanoviť súvislosť medzi prepúšťaním a vážnymi štrukturálnymi zmenami v usporiadaní svetového obchodu v dôsledku globalizácie Írsko uviedlo, že k zatvoreniu PWAI, podniku servisných a generálnych opráv (SGO), ako aj spoločného podniku United Technologies Corporation's Pratt & Whitney (P&W) a Singapore Airlines Engineering Company (SIAEC) došlo v snahe konsolidovať činnosti spoločnosti v Severnej Amerike a Ázii postupným prechodom od PWAI k iným opravným prevádzkam v rámci siete P&W, konkrétne k P&W PSD so sídlom v Arkansase (USA) a Eagle Services Asia so sídlom v Singapure.

               13.V posledných 10 rokoch tvorili ázijskí zákazníci približne 50 % obchodných činností spoločnosti PWAI napr. letecká spoločnosť Japan Airlines (JAL), JAL Aeroparts (divízia leteckých súčiastok), letecká spoločnosť All Nippon Airways (ANA) a spoločnosť Mitsubishi Heavy Industries (MHI). Ďalších 40 % obchodných činností PWAI prebiehalo so zákazníkmi v USA (napr. s leteckou spoločnosťou United Airlines) a iba 10 % tvorili európski zákazníci napr. spoločnosť SR Technics vo Švajčiarsku a letecká spoločnosť Lufthansa v Nemecku.

               14.Globálny počet servisných opráv motora PW 4000, ktorý predstavuje približne 90 % všetkých opráv vykonávaných spoločnosťou PWAI, klesol v období medzi rokmi 2006 a 2013 o 36 %. V období rokov 2006 až 2020 sa očakáva ďalší pokles o 54 %. Tento stav je spôsobený predčasným vyraďovaním niektorých lietadiel so širokým trupom, ako aj lietadiel s ďalekým doletom vybavených motorom PW 4000 z prevádzky, keďže sa objavili účinnejšie motory ako napr. Rolls-Royce Trent a P&W GP7000.

               15.PWAI vykonáva servisné a generálne opravy motorových skríň veľkých komerčných lietadiel. Znížený dopyt po činnostiach PWAI v Írsku a presun týchto činností mimo EU sa dá vysvetliť aj technologickým prechodom na novú generáciu lietadiel. Svetovej leteckej flotile budú v budúcnosti pravdepodobne dominovať lietadlá s úzkym trupom/jednou uličkou vrátane typov B737-600/700/800/900 a typov rodiny A320. Očakáva sa, že zastúpenie týchto typov vzrastie z dnešných 64 % svetovej leteckej flotily na viac ako 70 % v budúcnosti. Tento rast sa bude podľa predpovedí vytvárať v Ázii, kde dochádza k expanzii leteckého odvetvia a kde existuje požiadavka nahradiť staršie typy lietadiel lietadlami s úzkym trupom
                  6
               . SAIEC – stopercentná dcérska spoločnosť leteckej spoločnosti Singapore Airlines a jedna polovica v spoločnom podniku PWAI – je hlavnou hybnou silou úsilia singapurských štátnych úradov rozvíjať a budovať zamestnanosť v medzinárodných činnostiach leteckej dopravy.

               16.V posledných rokoch spoločnosť PWAI neplánovane zasiahla skutočnosť, že v dohode o voľnom obchode medzi EÚ a Kóreou chýbala doložka, ktorá by opravený tovar oslobodzovala od cla pri jeho opätovnom vstupe. Dohoda o voľnom obchode medzi Kóreou a USA túto doložku obsahuje. Hoci Kórea predĺžila v súčasnosti platné oslobodenie od cla až do konca roka 2016, stáli zákazníci boli upozornení, že v budúcnosti sa na opätovný vstup leteckých výrobkov opravených v EÚ do Kórey budú vzťahovať určité colné sadzby, ktoré však nebudú platiť v prípade, že pôjde o opätovný vstup tovaru do Kórey po oprave v USA. Bývalý sesterský závod PWA v USA by preto mohol z týchto zvýhodnených podmienok ťažiť, PWAI však nie. Hoci sa mnohé problematické otázky podarilo vyriešiť, táto skutočnosť ovplyvnila výsledky niektorých zmluvných rokovaní. Letecká spoločnosť Korean Airlines bola predtým významným zákazníkom prevádzky závodu v Dubline.

               17.Trend umiestniť činnosť podniku SGO do blízkosti rastúcich globálnych centier leteckej dopravy a nepriaznivé vplyvy globálnych obchodných dohôd vážne zasiahli Európu a najmä Írsko. Spoločnosť SR Technics zavrela v roku 2009 svoj závod na letisku v Dubline, čo malo za následok stratu viac ako 1 100 pracovných miest (EGF/2009/021 IE/SR Technics). V roku 2014 zavrela svoj závod aj spoločnosť Lufthansa Technik Airmotive Írsko, čo viedlo k strate viac ako 420 pracovných miest (EGF/2014/016 IE/Lufthansa Technik).

               18.Do dnešného dňa boli odvetvím „opráv a inštalácie strojov a prístrojov“ podané tri žiadosti o príspevok z EGF, pričom dve z nich z dôvodu globalizácie súvisiacej s obchodom
                  7
                a jedna z dôvodu celosvetovej finančnej a hospodárskej krízy
                  8
               .

               Udalosti, ktoré viedli k prepúšťaniu a ukončeniu činnosti

               19.Udalosťou, ktorá bola príčinou tohto prepúšťania, je zatvorenie PWAI so sídlom v Rathcoole, Co Dublin. Pôvodne bola založená v roku 1989 ako spoločný podnik United Technologies Corporation a spoločnosti Airmotive Ireland Holdings, ktorá sa neskôr premenovala na Lufthansa Technik Airmotive Írsko.

               20.Správna rada PWAI oznámila 10. októbra 2013 plány na ukončenie podnikania po etapách v trvaní 18 mesiacov, s definitívnym zatvorením závodu v júni 2015. Správna rada PWAI na poradách so zástupcami zamestnancov potvrdila, že jej rozhodnutie zavrieť podnik PWAI nesúvisí so zamestnancami, keďže produktivita a efektivita sa zvyšovali a všetky dôležité plány sa dosiahli, či dokonca prekročili (napr. ročné príjmy, zisky, zdravie a bezpečnosť na pracovisku a kvalita).

               21.V čase odoslania úradného listu s oznámením hromadného prepúšťania ministrovi bolo v závode PWAI v Rathcoole zamestnaných celkom 107 ľudí (98 stálych zamestnancov, 4 na dobu určitú a 5 agentúrnych pracovníkov).

               22.K prepusteniu prvých pracovníkov došlo 22. mája 2014 a všetci pracovníci, až na posledných dvoch, odišli k 28. augustu 2015. Poslední dvaja pracovníci odišli 30. septembra 2015.

               Očakávané účinky prepúšťania na miestne, regionálne a celoštátne hospodárstvo a zamestnanosť

               23.Závod PWAI sa nachádza v centre grófstva South Dublin. V marci 2015 bývalo 104 zamestnancov PWAI na území grófstiev Dublin (51), Kildare (34), Meath (4), Wicklow (4) a v ďalších okolitých grófstvach (11). Z obyvateľov Dublinu žilo 14 v oblastiach blízko Rathcoolu, ako sú Tallaght a Clondalkin (South Dublin) a Blanchardstown/Coolmine (Fingal).

               24.Posledné sčítanie ľudu (z roku 2011) poskytuje viaceré podrobné štatistiky. Preto bola z celkovej populácie vo veku nad 15 rokov miera nezamestnanosti v grófstve South Dublin len o niečo vyššia (11,61 %) ako celoštátny priemer (10,83 %), hoci za týmito číslami sa skrývajú viaceré výrazné lokálne znevýhodnenia. Napríklad Blanchardstown-Tyrrelstown, Tallaght-Killinarden, Clondalkin-Rowlagh a Tallaght-Fettercairn patrili celonárodne medzi popredných 25 z 3409 volebných obvodov s mierami nezamestnanosti medzi 22 a 25 %. Nižšie stredoškolské vzdelanie bolo najvyššou dosiahnutou úrovňou vzdelania u približne 25,4 %
                  9
                obyvateľstva v Tallaght-Killinarden, pričom výstavba komunálnych bytov v Tallaght-Fettercairn predstavovala približne 49,4 % vlastnených nehnuteľností. Ďalšie sociálno-ekonomické ukazovatele, akými sú nízka miera zamestnanosti, nedostatok odborných kvalifikácií, a vysoký počet domácností s rodičmi samoživiteľmi a vysoké miery závislosti na štátnych dávkach poukazujú na výrazné lokálne znevýhodnenia a chudobu.

               25.Napriek nedávnemu zníženiu nezamestnanosti sa v období od decembra 2014 do marca 2015 v skutočnosti zvýšil počet osôb mladších ako 25 rokov evidovaných v aktualizovanej databáze nezamestnaných osôb v regióne Dublin, hoci celoštátny priemer klesol o 1,85 %.

               26.Prepúšťanie v PWAI už má nepriaznivý vplyv na ekonomiku a trhy práce v dublinskom a východnom regióne, pričom zvlášť negatívny je vplyv v miestnych oblastiach, v ktorých žije väčšina zamestnancov PWAI. Pri nedávnom rastúcom trende miery nezamestnanosti v týchto regiónoch a nedostatku príležitosti v odvetví SGO čelia bývalí zamestnanci PWAI, zvlášť starší muži, zvýšenej konkurencii pri hľadaní zamestnania a zvýšenému riziku prechodu do dlhodobej nezamestnanosti.

               Vysvetlenie mimoriadnych okolností, na ktorých stojí prípustnosť žiadosti

               27.Írsko tvrdí, že táto žiadosť by sa mala považovať za žiadosť v zmysle článku 4 ods. 1 písm. a) nariadenia o EGF z dôvodu mimoriadnych okolností, ktoré mali vážny dosah na zamestnanosť a miestne, regionálne a celoštátne hospodárstvo. Tento argument je založený na už aj tak zložitej situácii v oblasti kombinovanej s kumulatívnym vplyvom troch krátko po sebe nasledujúcich zatvorení veľkých podnikov z odvetvia SGO, ako aj so skutočnosťou, že v celom Írsku viac neexistuje zamestnávateľ v tomto odvetví.

               28.PWAI začal svoju činnosť v oku 1989 pod názvom „Airmotive Ireland Holdings Írsko“ ako dcérska spoločnosť firmy Lufthansa Technik a nachádzal sa len 200 metrov od materského závodu. Neskôr ho kúpila spoločnosť UTC a premenovala na PWAI. Od tej chvíle vývoj v PWAI odzrkadľoval vývoj v spoločnosti Lufthansa Technik, t. j. v 90-tych rokoch a krátko po roku 2000 prudko rástol, potom znižoval svoj obrat a objem činností a nakoniec na prelome rokov 2014 a 2015 závod definitívne zatvoril z rovnakých dôvodov ako Lufthansa Technik (konkurencia z Ázie a iných častí sveta, presun do krajín s novovznikajúcimi trhmi ponúkajúcich väčšie možnosti expanzie atď.). Spoločnosť PWAI podnikala v rovnakom odvetví ako Lufthansa Technik a v prípade, že by prepúšťala o niekoľko mesiacov skôr, mohla sa stať súčasťou žiadosti o EGF podanej spoločnosťou Lufthansa Technik v rámci odvetvia.

               29.Írsko, spočiatku s nízkou zamestnanosťou, si od 90-tych rokov pomaly hľadalo cestu k nájdeniu medzery v odvetví SGO a postupne doň pritiahlo významné priame zahraničné investície a vytvorilo množstvo veľmi dobre platených pracovných miest.

               30.Vo februári 2009 oznámila spoločnosť SR Technics so sídlom na letisku v Dubline ukončenie svojej činnosti, čo znamenalo stratu 1 135 pracovných miest v odvetví SGO (EGF/2009/021 IE/SR Technics).

               31.V októbri 2013 oznámila spoločnosť PWA International Ltd. ukončenie svojej činnosti, čo znamenalo stratu 107 pracovných miest v odvetví SGO (EGF/2015/006 IE PWA International).

               32.V novembri 2013 oznámila spoločnosť Lufthansa Technik ukončenie svojej činnosti, čo znamenalo stratu 415 pracovných miest (EGF/2014/016 IE/Lufthansa Technik).

               33.Celkovo tak došlo v jednom pododvetví (údržba, servis a generálne opravy lietadiel) a v jednej vymedzenej oblasti (Dublin) ku strate 1 657 pracovných miest. Takýto výrazný pokles zamestnanosti má na malú otvorenú ekonomiku, akou je Írsko, veľmi vážny dosah z hľadiska pracovných miest a príjmov.

               34.Profil zručností pracovníkov prepustených spoločnosťou SR Technics a zaradených do programu EGF bol veľmi podobný profilu pracovníkov PWAI. V EGF programe týkajúcom sa spoločnosti SR Technics sa podarilo dosiahnuť pozitívne výsledky, pričom asi 53,45 % prijímateľov sa v septembri 2012, teda takmer 12 mesiacov po ukončení programu, vrátilo do zamestnania.

               35.Možnosti opätovného zamestnania pracovníkov s kvalifikáciami na servisné a generálne opravy lietadiel sú v Írsku veľmi obmedzené. Aj príležitosti nájsť si podobnú prácu v Severnom Írsku sú podstatne nižšie potom, čo v rokoch 2014 a 2015 oznámila spoločnosť Bombardier, továreň na výrobu lietadiel so sídlom v Belfaste (165 km od Dublinu), zrušenie celkom 800 pracovných miest.

               Dotknutí prijímatelia a navrhované opatrenia

               Dotknutí prijímatelia

               36.Počet dotknutých pracovníkov, ktorých účasť na opatreniach sa očakáva, sa odhaduje na 108. Rozdelenie týchto pracovníkov podľa pohlavia, štátnej príslušnosti a vekovej skupiny:

                        Kategória

                        Počet
                           dotknutých prijímateľov

                        Pohlavie:

                        muži:

                        98

                        (90,74 %)

                        ženy:

                        10

                        (9,26 %)

                        Štátna príslušnosť:

                        Občania EÚ:

                        108

                        (100 %)

                        pracovníci, ktorí nie sú občanmi EÚ:

                        0

                        (0 %)

                        Veková skupina:

                        15 – 24 rokov:

                        2

                        (1,85 %)

                        25 – 29 rokov:

                        3

                        (2,78 %)

                        30 – 54 rokov:

                        85

                        (78,70 %)

                        55 – 64 rokov:

                        17

                        (15,74 %)

                        nad 64 rokov:

                        1

                        (0,93 %)

               37.Okrem toho bude Írsko poskytovať personalizované služby spolufinancované z EGF spolu 108 mladým ľuďom, ktorí nie sú zamestnaní, ani nie sú v procese vzdelávania alebo odbornej prípravy (NEET) a ktorí ku dňu predloženia žiadosti nedosiahli vek 25 rokov, a to z dôvodu, že k prepusteniu 61 pracovníkov došlo v regióne Southern and Eastern (IE02) úrovne NUTS 2, ktorý je oprávnený v rámci iniciatívy na podporu zamestnanosti mladých ľudí.

               38.Celkový odhadovaný počet dotknutých príjemcov, ktorých účasť na opatreniach sa očakáva vrátane NEET, je preto 216.

               Oprávnenosť navrhovaných opatrení

               39.Personalizované služby, ktoré budú poskytnuté prepusteným pracovníkom a NEET, pozostávajú z týchto opatrení:

               –Poradenstvo, plánovanie a rozvoj kariéry

               Včasné a komplexné profesijné poradenstvo a plánovanie kariéry je pre prepustených pracovníkov, ktorí sa zo začiatku môžu cítiť dezorientovaní a neistí pri hľadaní cesty späť na trh práce, veľmi dôležité.

               Súčasťou podpory je vypracovanie individualizovaného profilu, vymedzenie potrieb, posúdenie úrovne vzdelania, príprava životopisu, profesijné poradenstvo a plánovanie, pomoc pri hľadaní zamestnania a ďalšie súvisiace podporné a poradenské služby.

               V prípade potreby budú prepusteným pracovníkom pomáhať aj zástupcovia ministerstva sociálnej ochrany, výborov pre vzdelávanie a odbornú prípravu, oddelenia pre koordináciu EGF SOLAS, ako aj ďalší odborníci, okrem iného aj poskytovaním formálnych kurzov plánovania kariéry akreditovaných agentúrou Quality and Qualifications Ireland (QQI)
                  10
               , ktoré slúžia ako príprava na formálnejšie školenia a vzdelávacie kurzy v oblasti zamestnanosti.

               Samotná spoločnosť PWAI zaviedla pred prepustením jednotlivých pracovníkov stimulačné programy, ktoré im ponúkli možnosť získať individuálne profesijné a finančné poradenstvo.

               –Granty z EGF na odbornú prípravu

               Mechanizmy grantov z EGF na odbornú prípravu poskytujú prijímateľovi pomoci z EGF flexibilitu pri hľadaní a výbere vhodných a akreditovaných kurzov odbornej prípravy, ďalšieho a vysokoškolského vzdelávania ponúkaných nad rámec kurzov z verejných zdrojov. Tieto programy môžu byť financované na základe grantu z EGF na odbornú prípravu a sú buď akreditované samotným odvetvím, alebo írskou agentúrou QQI.

               –Programy odbornej prípravy a ďalšieho vzdelávania

               Tieto opatrenia sú poskytované najmä štátnymi agentúrami, napr. výbormi pre vzdelávanie a odbornú prípravu
                  11
               , ako aj schválenými súkromnými poskytovateľmi.

               Po porade s ministerstvom sociálnej ochrany a iným štátnymi subjektmi, ktoré sú za takéto zásahy zodpovedné na vnútroštátnej úrovni, sa môžu poskytovať aj osobitná prax, odborná prax, pracovná skúsenosť, stáže a programy odbornej prípravy zamerané na miestne spoločenstvo.

               –Programy vysokoškolského vzdelávania

               Súčasťou programov vysokoškolského vzdelávania budú interné a externé programy pre cieľovú populáciu, ktoré budú poskytované prostredníctvom štátnych inštitúcií, najmä v regióne Dublinu a v okolí.

               Hlavnými inštitúciami vysokoškolského vzdelávania pre celú spádovú oblasť, v ktorej žijú dotknutí pracovníci, sú technologické inštitúty z Tallaghtu, Blanchardstownu, Carlowu, Dublinu a City University v Dubline sú .

               V adekvátnych prípadoch sa môžu poskytnúť aj krátkodobé preškoľovacie kurzy zamerané na nedostatok zručností a financované v rámci iniciatív, akými sú napr. Springboard a Momentum
                  12
               .

               Grant z EGF na odbornú prípravu je k dispozícii cieľovým klientom v prípade, že chcú absolvovať súkromné programy terciárneho stupňa tam, kde neexistujú programy financované z verejných zdrojov alebo sú vysoko špecializované. Obsah programu vzdelávania a odbornej prípravy schvaľuje agentúra QQI.

               Spoločnosť PWAI zaviedla program vzdelávania zamestnancov, ktorý finančne podporuje tých odchádzajúcich zamestnancov, ktorí začali alebo pokračujú vo vysokoškolskom vzdelaní minimálne na úrovni tzv. „bežného“ stupňa, a to v období 12 mesiacov po svojom odchode. Táto doplnková činnosť nie je povinná ani hradená zo zdrojov EGF.

               –Časovo obmedzené príspevky

               Zavedie sa program príspevkov na výdavky za kurzy poskytované v rámci EFG v snahe uľahčiť účasť na poradenstve kurzoch vzdelávania a odbornej prípravy tým, že sa uhradia niektoré súvisiace náklady. Tento program, ktorý riadi oddelenie pre koordináciu EGF, prispieva, v rámci určitých finančných obmedzení, na náklady súvisiace s dopravou, pobytom, vzdelávacími materiálmi, vybavením, starostlivosťou o deti atď.

               Ďalšie časovo obmedzené podpory môžu slúžiť na vzdelávanie, odbornú prípravu, zamestnanie a aktivačné príspevky.

               40.Uvedené navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Tieto opatrenia nenahrádzajú pasívne opatrenia sociálnej ochrany.

               41.Írske orgány poskytli požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdili, že finančný príspevok z EGF nenahrádza žiadne z týchto opatrení.

               Odhadovaný rozpočet

               42.Odhadované celkové náklady sú 737 156 EUR, z čoho 707 670 EUR tvoria výdavky na personalizované služby a 29 486 EUR tvoria výdavky na činnosti súvisiace s prípravou, riadením, informovaním a propagáciou, kontrolou a vykazovaním.

               43.Celková výška finančného príspevku požadovaného z EGF je 442 293 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)

                        Odhadované celkové náklady

                        (v EUR)

                        Personalizované služby [opatrenia podľa článku 7 ods. 1 písm. a) a c) nariadenia o EGF]

                        Poradenstvo a plánovanie profesijného rozvoja

                        190

                        450

                        85 500

                        Granty z EGF na odbornú prípravu

                        122

                        1 800

                        219 600

                        Programy odbornej prípravy a ďalšieho vzdelávania

                        44

                        2 500

                        110 000

                        Programy vysokoškolského vzdelávania

                        15

                        5 800

                        87 000

                        Podpora podnikania a samostatnej zárobkovej činnosti

                        6

                        5 000

                        30 000

                        Medzisúčet (a):

                        Percentuálny podiel balíka personalizovaných služieb

                        –

                        532 100

                        (75,19 %)

                        Príspevky a stimuly [opatrenia podľa článku 7 ods. 1 písm. b) nariadenia o EGF]

                        Časovo obmedzené príspevky

                        181

                        970

                        175 570

                        Medzisúčet (b):

                        Percentuálny podiel balíka personalizovaných služieb

                        –

                        175 570

                        (24,81 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        2. Riadenie

                        –

                        8 000

                        3. Informovanie a propagácia

                        –

                        1 486

                        4. Kontrola a podávanie správ

                        –

                        20 000

                        Medzisúčet (c):

                        Percentuálny podiel celkových nákladov:

                        –

                        29 486

                        (4,00 %)

                        Celkové náklady (a + b + c):

                        –

                        737 156

                        Príspevok z EGF (60 % celkových nákladov)

                        –

                        442 293

               44.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF nepresahujú 35 % celkových nákladov koordinovaného balíka personalizovaných služieb. Írsko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo odbornou prípravou.

               Obdobie oprávnenosti výdavkov

               45.Írske orgány začali poskytovať personalizované služby dotknutým prijímateľom 22. mája 2014. Výdavky na tieto opatrenia sú preto oprávnené na finančný príspevok z EGF od 22. mája 2014 do 19. júna 2017, s výnimkou výdavkov na terciárne vzdelávanie, ktoré budú oprávnené na finančný príspevok do 19. decembra 2017.

               46.Írskym orgánom začali vznikať administratívne výdavky na vykonávanie EGF 10. októbra 2013. Výdavky na činnosti súvisiace s prípravou, riadením, informovaním a propagáciou, kontrolou a podávaním správ budú preto oprávnené na finančný príspevok z EGF od 10. októbra 2013 do 19. decembra 2017.

               Komplementarita s opatreniami financovanými z vnútroštátnych prostriedkov alebo prostriedkov Únie

               47.Zdrojom vnútroštátneho predbežného financovania je írske ministerstvo financií, ktoré bude takisto program spolufinancovať. Prostriedky na výdavky budú čerpané z vnútroštátneho fondu na odbornú prípravu a zo schválených výdavkových podkapitol ministerstva pre vzdelávanie a zručnosti a iných príslušných vládnych orgánov.

               48.Írsko potvrdilo, že vyššie uvedené opatrenia, na ktoré sa vynakladajú finančné prostriedky z EGF, nebudú financované z iných finančných nástrojov Únie.

               Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

               49.Írsko uviedlo, že koordinovaný balík personalizovaných služieb bol vypracovaný po konzultáciách s dotknutými prijímateľmi a ich zástupcami, ako aj s odborovými zväzmi.

               50.Potom, čo riadiaci orgán EGF dostal oznámenie ministerstva zamestnanosti, podnikania a inovácie o pripravovanom hromadnom prepúšťaní v októbri 2013, kontaktoval v spolupráci s úradom pre rozvoj priemyslu vedenie podniku a odbory SIPTU
                  13
               , TEEU a Unite the Union, aby zistil a prediskutoval možné potreby opätovného začlenenia prepustených pracovníkov do trhu práce.

               51.Spoločnosť PWAI uskutočnila prieskum vzdelávacích preferencií pracovníkov, z ktorého vyplynul veľký záujem o odbornú prípravu v oblasti letectva a techniky; a jeho výsledky doručila v apríli 2014 riadiacemu orgánu EGF. Dvojstranné kontakty medzi riadiacim orgánom EGF, podnikom a odbormi pokračovali počas celého roku 2014.

               52.K hlavnému stretnutiu došlo 25. februára 2015, t. j. mesiac pred odchodom najväčšej skupiny pracovníkov PWAI zo závodu. Jeho účastníci, ktorými boli riadiaci orgán EGF, oddelenie pre koordináciu EFG SOLAS, pracovníci a odborové organizácie podniku PWAI, prediskutovali možnosti pomoci prepusteným z EGF. Všetci pracovníci boli následne zapojení do prieskumu, ktorý v marci 2015 uskutočnilo oddelenie pre koordináciu EGF, zameraného na potreby súvisiace s ich opätovným začlenením do trhu práce. Výsledky tejto konzultácie pomohli spresniť navrhované opatrenia EGF uvedené v žiadosti.

               53.Plánuje sa založenie poradného fóra alebo iného interaktívneho procesu doplňujúceho prebiehajúce aktivity oddelenia pre koordináciu EGF s cieľom dať prepusteným pracovníkom a príslušným zúčastneným stranám príležitosť priebežne prispievať k vykonávaniu programu čerpania podpory z EGF.

               Systémy riadenia a kontroly

               54.Írsko oznámilo Komisii, že finančné príspevky budú riadiť určení pracovníci ministerstva pre vzdelávanie a zručnosti, ktorí boli vymenovaní do riadiaceho orgánu EGF (RO). Hlavnou úlohou RO EGF je overiť, či sa program personalizovaných služieb a podpory spolufinancovaný z EGF riadne vykonáva a zároveň zaručiť, aby boli poskytované služby plne podložené presnou a overiteľnou dokumentáciou.

               55.Sprostredkovateľský orgán vykoná dodatočné kontroly, aby sa zabezpečilo, že výkaz konečných výdavkov predložený verejnými prijímateľskými subjektmi v súvislosti s platbami je presný a podložený jednoznačným kontrolným záznamom (audit trail) pred formálnym oznámením celkovej sumy oprávnených výdavkov.

               56.Verejné prijímateľské subjekty sú zodpovedné za žiadosť o finančnú pomoc z EGF podávanú RO EGF a vo väčšine prípadov aj za ich vyplácanie. Rovnako sú zodpovedné za overenie toho, či účel, rozsah a miera financovania zodpovedajú podmienkam programu EGF. Okrem toho zaručujú, že poskytovatelia služieb zaviedli postupy na monitorovanie a náležitú evidenciu a vnútorné kontroly v súvislosti so všetkými výdavkami a žiadosťami týkajúcimi sa EGF a že sa tieto postupy náležite dokumentujú.

               57.Certifikačný orgán EGF zodpovedá za osvedčovanie výdavkov súvisiacich s opatreniami spolufinancovanými z EGF. Certifikačný orgán sa pri osvedčovaní musí presvedčiť o tom, že boli splnené všetky požiadavky, pokiaľ ide o ich presnosť, zákonnosť, oprávnenosť a správnosť.

               58.RO uzavrie zmluvu s nezávislou audítorskou spoločnosťou financovanou z externých zdrojov, ktorá vypracuje stanovisko audítora k tomu, či sú výdaje spolufinancované zo zdrojov EÚ legálne a správne, ako aj k tomu, či podrobné účty výdavkov na program obsahujú pravdivé a spravodlivé informácie a či zavedené kontrolné systémy fungujú riadne.

               Záväzky poskytnuté zo strany príslušného členského štátu

               59.Írske orgány poskytli všetky potrebné uistenia o tom, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               60.Ako sa stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  14
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               61.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu 442 293 EUR, čo predstavuje 60 % celkových nákladov na navrhované opatrenia.

               62.Navrhované rozhodnutie mobilizovať EGF prijmú spoločne Európsky parlament a Rada tak, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  15
               .

               Súvisiace akty

               63.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 442 293 EUR do príslušného rozpočtového riadku.

               64.Zároveň s prijatím tohto návrhu na rozhodnutie o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii
                  (žiadosť Írska – EGF/2015/006 IE/PWA International)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  16
               , a najmä na jeho článok 15 ods. 4,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  17
               , a najmä na jej bod 13,

               so zreteľom na návrh Európskej komisie,

               keďže:

               (1)Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej svetovej finančnej a hospodárskej krízy, a pomôcť im pri ich opätovnom začleňovaní do trhu práce.

               (2)Ako sa stanovuje v článku 12 nariadenia Rady (EÚ, Euratom) č. 1311/2013
                  18
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)Írsko podalo 19. júna 2015 žiadosť EGF/2015/006 IE/PWA International o finančný príspevok z EGF v súvislosti s prepúšťaním v spoločnosti PWA International Ltd. a v jednom dodávateľskom podniku v Írsku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF v súlade s článkom 13 uvedeného nariadenia.

               (4)V súlade s článkom 6 ods. 2 nariadenia (EÚ) č. 1309/2013 sa Írsko rozhodlo poskytnúť personalizované služby spolufinancované z EGF aj 108 mladým ľuďom, ktorí nie sú zamestnaní, ani nie sú v procese vzdelávania alebo odbornej prípravy (NEET).

               (5)V súlade s článkom 4 ods. 2 nariadenia (EÚ) č. 1309/2013 sa žiadosť Írska považuje za prijateľnú, keďže prepúšťanie má vážny dosah na zamestnanosť a miestne, regionálne a celoštátne hospodárstvo.

               (6)Preto by sa v súvislosti so žiadosťou predloženou Írskom mal mobilizovať EGF s cieľom poskytnúť finančný príspevok vo výške 442 293 EUR.

               (7)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Európskej únie na rozpočtový rok 2015 sa mobilizuje Európsky fond na prispôsobenie sa globalizácii s cieľom poskytnúť sumu 442 293 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [the date of its adoption]*.

                  19V Bruseli

                  Za Európsky parlament
                        Za Radu

                  predseda
                        predseda

                     (1)
                  Ú. v. EÚ L 347, 20.12.2013, s. 855.

                     (2)
                  V zmysle článku 3 nariadenia o EGF.

                     (3)
                  Ú. v. EÚ L 393, 30.12.2006, s. 1.

                     (4)
                  V súlade s článkom 7 ods. 4 nariadenia (EÚ) č. 1309/2013.

                     (5)
                  Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (6)
                  Správa oddelenia ľudských zdrojov spoločnosti Lufthansa Technik pre írsku agentúru IDA z 28. marca 2014.

                     (7)
                  EGF/2014/016 IE/Lufthansa Technik a EGF/2015/006 IE/PWA International.

                     (8)
                  EGF/2009/021 IE/SR Technics.

                     (9)

                     http://airo.maynoothuniversity.ie/external-content/census-2011-national-mapping-viewer

                  .

                     (10)
                  QQI –

                     www.qqi.ie

                  .

                     (11)
                  http://www.etbi.ie/etbs/directory-of-etbs/.

                     (12)

                     www.springboardcourses.ie

                  ;

                     www.momentumskills.ie

                  .

                     (13)
                  Services Industrial Public and Technical Union; Technical Engineering and Electrical Union.

                     (14)
                  Ú. v. EÚ L 347, 20.12.2013, s. 884.

                     (15)
                  Ú. v. EÚ C 373, 20.12.2013, s. 1.

                     (16)
                  Ú. v. EÚ L 347, 20.12.2013, s. 855.

                     (17)
                  Ú. v. EÚ C 373, 20.12.2013, s. 1.

                     (18)
                  Nariadenie Rady (EÚ, EURATOM) č. 1311/2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

                     (19)
                   Date to be inserted by the Parliament before the publication in OJ.


Dôležité právne oznámenie

|

52007PC0771

Návrh rozhodnutie Rady, ktorým sa Nemeckej spolkovej republike a Poľskej republike povoľuje uplatňovať opatrenia odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty (Iba nemecký a poľský text je autentický)  /* KOM/2007/0771 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 5.12.2007KOM(2007) 771 v konečnom zneníNávrhROZHODNUTIE RADY,ktorým sa Nemeckej spolkovej republike a Poľskej republike povoľuje uplatňovať opatrenia odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty(Iba nemecký a poľský text je autentický)(predložený Komisiou)DÔVODOVÁ SPRÁVASÚVISLOSTI NÁVRHU |110 | Dôvody a ciele návrhu Podľa článku 395 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice, s cieľom zjednodušiť postup pri výbere dane z pridanej hodnoty (DPH), alebo zabrániť určitým druhom daňových únikov, alebo obchádzaniu daňových povinností. Listami z mája a júla 2007, ktoré generálny sekretariát Komisie zaevidoval 22. októbra 2007 a 27. júla 2007, požiadali Nemecká spolková republika a Poľská republika o povolenie uplatňovať odchylné opatrenia v súvislosti s výstavbou a údržbou pohraničných mostov, ktoré sú súčasťou príslušných železničných sietí týchto dvoch krajín. Komisia listom z 24. októbra 2007 informovala o žiadostiach Nemeckej spolkovej republiky a Poľskej republiky ostatné členské štáty v súlade s článkom 395 ods. 2 smernice o DPH. Listom z 25. októbra 2007 Komisia oznámila Nemeckej spolkovej republike a Poľskej republike, že má všetky informácie potrebné na posúdenie žiadostí. |120 | Všeobecné súvislosti Nemecká spolková republika a Poľská republika sa rozhodli prijať dohodu o výstavbe (a následnej údržbe) dvoch pohraničných mostov a o údržbe ďalších jedenástich existujúcich pohraničných mostov cez rieky Odra a Lužická Nisa (Lausitzer Neiße, Nysa Łużycka), s cieľom zjednodušiť železničnú dopravu medzi svojimi krajinami. Táto dohoda by obsahovala opatrenia odchyľujúce sa od smernice o DPH, pokiaľ ide o zásadu územnej pôsobnosti. V súlade s touto dohodou by za výstavbu alebo údržbu niekoľkých jednotlivých mostov zodpovedala buď Nemecká spolková republika alebo Poľská republika. V dohode sa ustanovuje, že miesta výstavby pohraničných mostov a mosty samotné, ktoré sa (čiastočne) nachádzajú na území jednej z krajín, sa považujú za mosty nachádzajúce sa na území tej druhej krajiny, ak je táto krajina zodpovedá za ich výstavbu alebo údržbu. To znamená, že na účely DPH, pokiaľ ide o dodávanie tovarov alebo služieb, alebo o nadobúdanie tovaru v rámci Spoločenstva na účely výstavby alebo údržby týchto pohraničných mostov, sa poľská časť pohraničného mosta bude považovať za časť nachádzajúcu sa na nemeckom území, ak Nemecko zodpovedá za výstavbu alebo údržbu tohto mosta, a naopak. Podľa tejto dohody bude Nemecká spolková republika zodpovedná za výstavbu a údržbu jedného nového mosta a za údržbu štyroch existujúcich mostov. Poľská republika bude zodpovedať za výstavbu a údržbu jedného nového mosta a za údržbu siedmich existujúcich mostov. Podľa bežných pravidiel by zásada územnej pôsobnosti ustanovená v smernici o DPH vyžadovala, aby dodávanie tovaru a služieb a nadobúdanie tovaru v rámci Spoločenstva na území Nemeckej spolkovej republiky podliehali nemeckým sadzbám DPH. Dodávanie tovaru a služieb a nadobúdanie tovaru v rámci Spoločenstva na území Poľskej republiky by rovnako podliehali poľským sadzbám DPH. Uplatňovanie bežných pravidiel by znamenalo stanoviť presné miesto zdaniteľných transakcií podľa územia, na ktorom sa každá časť prác vykonala. Nemecká spolková republika a Poľská republika sa domnievajú, že uplatňovanie týchto pravidiel by podnikom zodpovedným za príslušné práce spôsobilo veľké daňové ťažkosti. Daňové ustanovenia v dohode preto považujú za opodstatnené, s cieľom zjednodušiť daňové povinnosti podnikov. Komisia súhlasí, že jednotné zdaňovanie stavebných a údržbových práv bude v týchto prípadoch predstavovať zjednodušenie, ktoré príslušným podnikom uľahčí uplatňovanie daňových pravidiel, než by to bolo v prípade uplatňovania bežných daňových pravidiel. |130 | Existujúce ustanovenia týkajúce sa návrhu Rada pri niekoľkých predchádzajúcich príležitostiach povolila členským štátom, aby uplatňovali odchýlku od zásady územnej pôsobnosti, pokiaľ ide o projekty v pohraničných oblastiach. |141 | Súlad s ostatnými politikami a cieľmi Únie Neuplatňuje sa. |KONZULTÁCIE SO ZAINTERESOVANÝMI STRANAMI A HODNOTENIE VPLYVU |Konzultácie so zainteresovanými stranami |219 | Nepodstatné. |Získavanie a využívanie odborných znalostí |229 | Nebolo potrebné využiť externý odborný posudok. |230 | Hodnotenie vplyvu Cieľom návrhu rozhodnutia je zjednodušiť postup zdaňovania pri výstavbe a údržbe pohraničných mostov, a preto má potenciálne pozitívny hospodársky vplyv. Vzhľadom na úzky rozsah pôsobnosti odchýlky bude však tento vplyv v každom prípade obmedzený. |PRÁVNE PRVKY NÁVRHU |305 | Zhrnutie navrhovanej akcie Povoliť Nemecku a Poľsku uplatňovať odchýlku od územného uplatňovania DPH, pokiaľ ide o výstavbu a údržbu pohraničných mostov medzi týmito dvoma krajinami. |310 | Právny základ Článok 395 smernice 2006/112/ES z 28. novembra 2006 o spoločnom systéme dane z pridanej hodnoty. |329 | Zásada subsidiarity Návrh patrí do výlučnej právomoci Spoločenstva. Zásada subsidiarity sa preto neuplatňuje. |Zásada proporcionality Návrh je v súlade so zásadou proporcionality z tohto dôvodu (týchto dôvodov). |331 | Toto rozhodnutie sa týka povolenia udeleného členským štátom na základe ich vlastnej žiadosti a nestanovuje sa ním žiadna povinnosť. |332 | Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. |Výber nástrojov |341 | Navrhované nástroje: iné. |342 | Iné nástroje by neboli vhodné z tohto dôvodu (týchto dôvodov). Podľa článku 395 smernice o DPH sa odchýlka od spoločných pravidiel o DPH môže udeliť iba na základe povolenia Rady, ktorá koná jednomyseľne na návrh Komisie. Rozhodnutie Rady je preto najvhodnejším nástrojom, pretože je určené jednotlivým členským štátom. |VPLYV NA ROZPOčET |409 | Návrh nemá žiadny vplyv na rozpočet Spoločenstva. |1.  NávrhROZHODNUTIE RADY,ktorým sa Nemeckej spolkovej republike a Poľskej republike povoľuje uplatňovať opatrenia odchyľujúce sa od článku 5 smernice Rady 2006/112/ES o spoločnom systéme dane z pridanej hodnoty(Iba nemecký a poľský text je autentický)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1] (DPH), a najmä na jej článok 395 ods. 1,so zreteľom na návrh Komisie[2],keďže:2.  Listami, ktoré generálny sekretariát Komisie zaevidoval 22. októbra 2007 a 27. júla 2007, požiadali Nemecká spolková republika a Poľská republika o povolenie uplatňovať osobitné daňové opatrenia v súvislosti s výstavbou a údržbou niektorých pohraničných mostov medzi týmito dvoma krajinami.3.  Komisia listom z 24. októbra 2007 v súlade s článkom 395 ods. 2 smernice 2006/112/ES informovala o žiadostiach ostatné členské štáty Nemeckej spolkovej republiky a Poľskej republiky. Listom z 25. októbra 2007 Komisia oznámila Nemeckej spolkovej republike a Poľskej republike, že má všetky informácie potrebné na posúdenie žiadostí.4.  Účelom osobitného opatrenie je, aby sa pri dodávaní tovaru alebo služieb a nadobúdaní tovaru v rámci Spoločenstva určených na výstavbu a údržbu cezhraničných mostov považovali tieto mosty a v prípade výstavby ich staveniská za mosty, ktoré sa nachádzajú výlučne na území jedného z týchto členských štátov v súlade s dohodou o rozdelení zodpovednosti za výstavbu alebo údržbu týchto cezhraničných mostov, ktorú tieto členské štáty medzi sebou uzatvorili.5.  Bez takéhoto osobitného opatrenia by bolo pri každom dodaní tovaru alebo služieb alebo nadobudnutí tovaru v rámci Spoločenstva potrebné určiť, či je miestom zdanenia Nemecká spolková republika alebo Poľská republika. Práce na pohraničnom moste vykonané na nemeckom území by podliehali sadzbám dane z pridanej hodnoty v Nemecku, zatiaľ čo práce vykonané na poľskom území by podliehali poľským sadzbám dane z pridanej hodnoty.6.  Účelom tejto odchýlky je preto zjednodušiť postup zdaňovania pri výstavbe a údržbe príslušných mostov.7.  Odchýlka nebude mať žiadny nepriaznivý vplyv na vlastné zdroje Európskeho spoločenstva pochádzajúce z dane z pridanej hodnoty.PRIJALA TOTO ROZHODNUTIE:Článok 1Za podmienok ustanovených v článkoch 2 a 3 sa Nemeckej spolkovej republike a Poľskej republike povoľuje uplatňovať opatrenia odchyľujúce sa od smernice 2006/112/ES v súvislosti s výstavbou a následnou údržbou jedného pohraničného mosta cez rieku Odra a jedného pohraničného mosta cez rieku Lužická Nisa , a v súvislosti s údržbou dvoch existujúcich pohraničných mostov cez rieku Odra a deviatich existujúcich pohraničných mostov cez rieku Lužická Nisa , ktoré sa všetky nachádzajú čiastočne na území Nemeckej spolkovej republiky a čiastočne na území Poľskej republiky. Podrobnosti o príslušných mostoch sa uvádzajú v prílohe k tomuto rozhodnutiu.Článok 2Odchylne od článku 5 smernice Rady 2006/112/ES sa v súvislosti s pohraničným mostom, pri ktorom Nemecká spolková republika zodpovedá za jeho výstavbu a údržbu, a v súvislosti s pohraničnými mostmi, pri ktorých Nemecká spolková republika zodpovedá výlučne za ich údržbu, tieto mosty, prípadne jeho stavenisko, ak sa nachádza na poľskom území, považujú za súčasť nemeckého územia na účely dodávania tovaru a služieb a nadobúdania tovaru v rámci Spoločenstva určených na výstavbu alebo údržbu týchto mostov.Článok 3Odchylne od článku 5 smernice Rady 2006/112/ES sa v súvislosti s pohraničným mostom, pri ktorom Poľská republika zodpovedá za jeho výstavbu a údržbu, a v súvislosti s pohraničnými mostmi, pri ktorých Poľská republika zodpovedá výlučne za ich údržbu, tieto mosty, prípadne jeho stavenisko, ak sa nachádza na nemeckom území, považujú za súčasť poľského územia na účely dodávania tovaru a služieb a nadobúdania tovaru v rámci Spoločenstva určených na výstavbu alebo údržbu týchto mostov.Článok 4Toto rozhodnutie je určené Nemeckej spolkovej republike a Poľskej republike.V BruseliZa RadupredsedaPRÍLOHAMosty uvedené v článku 1:1. Nemecká spolková republika je zodpovedná za výstavbu tohto pohraničného mosta:(a) pohraničný most cez rieku Odra medzi Frankfurtom (Odra) a Kunowicami v kilometri 580,640.2. Poľská republika je zodpovedná za výstavbu tohto pohraničného mosta:(a) pohraničný most cez rieku Lužická Nisa medzi obcami Horka a Węgliniec v kilometri 130,470.3. Nemecká spolková republika je zodpovedná za údržbu týchto pohraničných mostov:(a) pohraničný most cez rieku Odra medzi obcami Neurüdnitz a Siekierki v kilometri 653,903,(b) pohraničný most cez rieku Odra medzi obcami Küstrin Kietz a Küstrin Kostrzyn v kilometri 615,102,(c) pohraničný most cez rieku Odra medzi Frankfurtom a Kunowicami v kilometri 580,640,(d) pohraničný most cez rieku Lužická Nisa medzi obcami Hagenwerder a Ręczyn v kilometri 169,611,(e) pohraničný most cez rieku Lužická Nisa medzi obcami Hirschfelde a Trzciniec Zgorzelecki v kilometri 186,281.4. Poľská republika je zodpovedná za údržbu týchto pohraničných mostov:(a) pohraničný most cez rieku Lužická Nisa medzi obcami Guben a Gubin v kilometri 13,375,(b) pohraničný most cez rieku Lužická Nisa medzi obcami Guben a Gubinek v kilometri 17,625,(c) pohraničný most cez rieku Lužická Nisa medzi obcami Forst a Tuplice v kilometri 51,935,(d) pohraničný most cez rieku Lužická Nisa medzi obcami Bad Muskau a Łęknica v kilometri 80,530,(e) pohraničný most cez rieku Lužická Nisa medzi obcami Horka a Węgliniec v kilometri 130,470,(f) pohraničný most cez rieku Lužická Nisa medzi obcami Görlitz a Zhorelec v kilometri 153,885,(g) pohraničný most cez rieku Lužická Nisa medzi obcami Krzewina Zgorzelecka a Trzciniec Zgorzelecki v kilometri 184,220,(h) pohraničný most cez rieku Lužická Nisa medzi obcami Krzewina Zgorzelecka a Trzciniec Zgorzelecki v kilometri 184,780.[1] Ú.v. EÚ L 347, 11. decembra 2006, s. 1. Smernica zmenená a doplnená smernicou 2006/138/ES (Ú.v. EÚ L 384, 29. decembra 2006, s. 92).[2] Ú.v. EÚ C , , s. .


Dôležité právne oznámenie

|

52007PC0650

Návrh rámcové rozhodnutie Rady, ktorým sa mení a dopĺňa rámcové rozhodnutie 2002/475/SVV o boji proti terorizmu {SEK(2007) 1424} {SEK(2007) 1425}  /* KOM/2007/0650 v konečnom znení - CNS 2007/0236 */

	[pic] | KOMISIA EURÓPSKYCH SPOLOČENSTIEV |Brusel, 6.11.2007KOM(2007) 650 v konečnom znení2007/0236 (CNS)NávrhRÁMCOVÉ ROZHODNUTIE RADY,ktorým sa mení a dopĺňa rámcové rozhodnutie 2002/475/SVV o boji proti terorizmu(predložená Komisiou) {SEK(2007) 1424}{SEK(2007) 1425}DÔVODOVÁ SPRÁVA1. KONTEXT NÁVRHU110-  Dôvody a ciele návrhuTerorizmus predstavuje jednu z najvážnejších hrozieb demokracie, slobodného uplatňovania ľudských práv a hospodárskeho a sociálneho rozvoja.Európska únia si v Zmluve o Európskej únii stanovila za cieľ zabezpečiť pre obyvateľov vysokú úroveň bezpečnosti v rámci oblasti slobody, bezpečnosti a spravodlivosti. Je životne dôležité, aby na dosiahnutie tohto cieľa mali členské štáty Európskej únie zavedené účinné trestné zákony v rámci boja proti terorizmu. Je tiež rozhodujúce, aby sa prijali opatrenia na posilnenie medzinárodnej spolupráce v tejto oblasti.Moderné informačné a komunikačné technológie zohrávajú dôležitú úlohu v šírení hrozby terorizmu. Najmä internet je lacný, rýchly, ľahko dostupný a má prakticky celosvetový dosah. Všetky tieto výhody vysoko oceňované obyvateľmi dodržiavajúcimi zákony, ktorí využívajú internet v každodennom živote, bohužiaľ využívajú aj teroristi. Využívajú internet ako prostriedok na šírenie propagandy zameranej na mobilizáciu a najímanie osôb, ako aj na vydávanie pokynov a poskytovanie online príručiek určených na prípravu alebo plánovanie útokov. Sú určené súčasným aj potenciálnym prívržencom.Internet takto slúži ako jeden z hlavných prostriedkov na podporu procesov radikalizácie a najímania a slúži aj ako zdroj informácií o prostriedkoch a spôsoboch teroristov, teda funguje ako „virtuálny výcvikový tábor“. Šírením teroristickej propagandy a odborných poznatkov teroristov prostredníctvom internetu sa dopĺňa a posilňuje off-line výcvik a príprava, čo prispieva k vytvoreniu silnejšej a širšej platformy teroristických aktivistov a prívržencov terorizmu.Je politicky naliehavé zabrániť takejto rastúcej hrozbe. EÚ musí bojovať proti modernému terorizmu a jeho novým spôsobom páchania s rovnakým odhodlaním a silou demonštrovanými v boji proti tradičnému terorizmu. Tento návrh aktualizuje rámcové rozhodnutie o boji proti terorizmu [Ú. v. ES L 164, 22. 6. 2002, s. 3 – 7] a zosúlaďuje ho s Dohovorom Rady Európy o predchádzaní terorizmu prostredníctvom zaradenia podnecovania verejnosti k páchaniu teroristických činov, najímania osôb na terorizmus a výcviku na terorizmus do svojho konceptu terorizmu.Je dôležité zahrnúť tieto trestné činy aj do rámcového rozhodnutia o boji proti terorizmu, a to najmä z týchto dôvodov:- prináša to výhody integrovanejšieho inštitucionálneho rámca Európskej únie (najmä: odpadnutie zdĺhavých postupov podpisovania a ratifikácie ako v prípade dohovorov Rady Európy, uplatňovanie primeraných nadväzujúcich mechanizmov, jednotný výklad Súdneho dvora);- rámcové rozhodnutie ustanovuje špecifický právny režim, najmä pokiaľ ide o druh a závažnosť trestných postihov a záväzné pravidlá na určenie súdnej príslušnosti pre trestné činy, čo sa bude vzťahovať aj na novozahrnuté trestné činy;- rámcové rozhodnutie je kľúčovým nástrojom politiky EÚ proti terorizmu: výslovné zahrnutie týchto špecifických prípravných činností preto uvádza do pohybu kooperačné mechanizmy Európskej únie odkazujúce na rámcové rozhodnutie.Prínos zahrnutia podnecovania verejnosti k spáchaniu teroristického činu, najímania osôb na terorizmus a výcviku na terorizmus do konceptu terorizmu Európskej únie je podrobnejšie rozpracovaný v hodnotení vplyvu.Rámcové rozhodnutie o boji proti terorizmu sa vzťahuje aj na činnosť, ktorá môže prispieť k teroristickým činom v tretích krajinách. V tom sa odráža záväzok Komisie skoncovať s terorizmom na celosvetovej úrovni, ako aj na úrovni Európskej únie. Tento návrh zachováva tento prístup a vyzdvihuje význam medzinárodnej spolupráce v rámci existujúcich organizácií a mechanizmov spolupráce.Európska únia a jej členské štáty sú založené na dodržiavaní ľudských práv, základných slobôd, záruke dôstojnosti človeka a ochrane týchto práv, pokiaľ ide o jednotlivcov aj inštitúcie.120-  Všeobecný kontextEurópska úniaRámcové rozhodnutie o boji proti terorizmu zbližuje definíciu teroristických trestných činov vo všetkých členských štátoch a zabezpečuje, aby fyzickým a právnickým osobám, ktoré spáchali alebo sú zodpovedné za takéto trestné činy, boli uložené tresty a sankcie, ktoré odzrkadľujú ich závažnosť. Stanovuje prípady, v ktorých sú členské štáty povinné prevziať právomoc rozhodovať o teroristických trestných činoch, aby sa mohli účinne stíhať, a obsahuje osobitné opatrenia týkajúce sa ochrany obetí teroristických trestných činov a pomoci týmto obetiam v dôsledku ich zraniteľnosti.Prvá hodnotiaca správa Komisie o vykonávaní rámcového rozhodnutia o boji proti terorizmu [KOM(2004) 409 v konečnom znení z 8. 6. 2004 a pracovný dokument útvarov Komisie SEK(2004) 688 z 8. 6. 2004] poskytuje prehľad o vnútroštátnom vykonávaní v danom čase. V druhej hodnotiacej správe Komisie prijatej v tom istom čase ako tento návrh sa aktualizuje hodnotenie, pokiaľ ide o členské štáty, ktoré už boli hodnotené v predchádzajúcej správe, a je v nej obsiahnuté aj úplné znenie pôvodného hodnotenia vykonávania rozhodnutia členskými štátmi hodnotenými po prvýkrát. Obe správy uvádzajú úroveň harmonizácie, ktorá sa dosiahla v Únii po prijatí rámcového rozhodnutia o boji proti terorizmu, poskytujú vysvetľujúce usmernenia, ako aj cenný prehľad o právnych predpisoch členských štátov zameraných proti terorizmu.V rámci Haagskeho programu Európska rada zdôrazňuje, že účinné predchádzanie a boj proti terorizmu v úplnom súlade so základnými právami vyžaduje, aby členské štáty neobmedzovali svoje činnosti na zachovanie svojej vlastnej bezpečnosti, ale zamerali sa aj na bezpečnosť Únie ako celku.Na základe stratégie a akčného plánu EÚ týkajúcich sa radikalizácie a náboru, ktoré boli prijaté na zasadaní Rady pre spravodlivosť a vnútorné veci (JAI) v decembri 2005, EÚ vyžaduje opatrenia na boj proti využívaniu internetu na terorizmus. Zdôrazňuje tiež, že činnosti členských štátov musia sprevádzať opatrenia na úrovni EÚ.Európska rada vo svojich záveroch z 15. a 16. júna 2006 výslovne žiada Radu a Komisiu, aby vypracovala opatrenia, ktoré zabránia zneužívaniu internetu na teroristické účely pri súčasnom dodržiavaní základných práv a zásad.Medzinárodný kontextDohovor Rady Európy o predchádzaní terorizmu (Varšava, 16. máj 2005) vyžaduje, aby štáty dohovoru zabezpečili, aby podnecovanie verejnosti k páchaniu teroristického činu, najímanie osôb na terorizmus a výcvik na terorizmus boli trestné.Okrem toho sú osobitne dôležité rezolúcia Bezpečnostnej Rady Organizácie Spojených národov 1624 (14. september 2005) a globálna stratégia Organizácie Spojených národov v oblasti boja proti terorizmu (8. september 2006). Zohľadniť by sa mali aj samit G8 (Petrohrad, Ruská federácia, 16. júl 2006) a rozhodnutie Rady ministrov OBSE č. 7/06 „Zamedzenie využívaniu internetu na teroristické účely“ (5. december 2006).130-  Existujúce ustanovenia v oblasti návrhuČlánok 4 rámcového rozhodnutia o boji proti terorizmu stanovuje, že členské štáty by mali trestne stíhať podnecovanie k teroristickým činom, napomáhanie teroristickým činom alebo pokus o teroristické činy. Článok 2 toho istého dokumentu vyžaduje, aby členské štáty činili tých, ktorí riadia teroristickú skupinu alebo sa zúčastňujú na jej činnostiach, trestne zodpovednými. Tieto ustanovenia sa však jednoznačne nevzťahujú na šírenie teroristickej propagandy a odborných znalostí teroristov, najmä prostredníctvom internetu.Články 5 až 7 Dohovoru Rady Európy o predchádzaní terorizmu vyžadujú, aby štáty dohovoru zabezpečili, aby podnecovanie verejnosti k páchaniu teroristického činu, najímanie osôb na terorizmus a výcvik na terorizmus boli v prípade ich nezákonného a úmyselného spáchania trestné. Okrem toho článok 9 vyžaduje, aby štáty dohovoru stanovili trestné činy, ktoré napomáhajú trestným činom uvedeným v článkoch 5 až 7.140-  Súlad s ostatnými politikami a cieľmi ÚnieNávrh je v súlade so stratégiou a akčným plánom EÚ týkajúcimi sa radikalizácie a náboru, aktualizuje a dopĺňa právny rámec EÚ v oblasti boja proti terorizmu a je v súlade s Chartou základných ľudských práv Európskej únie [Ú. v. ES C 364, 18. 12. 2000, s. 1].Opatrenia proti terorizmu musia ísť ruka v ruke s ochranou ľudských práv a základných slobôd. Tento návrh sa zaoberá otázkami, ktoré sú na hranici medzi oprávneným uplatňovaním slobôd, medzi ktoré patrí sloboda prejavu, združovania alebo náboženského vyznania, a trestnou činnosťou. Tento návrh bol preto vypracovaný po dôkladnom zohľadnení takýchto ľudských práv a základných slobôd. Najmä obmedzenia vzťahujúce sa na slobodu prejavu sú v prípade nového trestného činu, ktorým je podnecovanie verejnosti k páchaniu teroristického činu, v súlade s článkom 10 Európskeho dohovoru o ľudských právach .2. KONZULTÁCIA SO ZAINTERESOVANÝMI STRANAMI A HODNOTENIE VPLYVU-  Konzultácia so zainteresovanými stranami211Spôsoby konzultácie, hlavné cieľové sektory a všeobecný profil respondentovKomisia vydala v roku 2006 tri rôzne dotazníky: Dotazník určený členským štátom 26. júna 2006; dotazník určený médiám, príslušnému odvetviu a občianskej spoločnosti, národným, európskym a medzinárodným mimovládnym organizáciám, ktoré sa zaoberajú otázkami ľudských práv, advokátskym a právnickým komorám, vydavateľom, rozhlasovým a televíznym organizáciám a združeniam novinárov, poskytovateľom internetových služieb, telekomunikačným spoločnostiam a ďalším príslušným odvetviam 20. novembra 2006 a nakoniec dotazník určený Europolu, Cepolu a Eurojustu 11. decembra 2006. Okrem toho sa konali rozhovory a stretnutia so zástupcami európskych médií a poskytovateľmi internetových služieb. Na záver sa 20. marca 2007 konala konferencia s cieľom spojiť zástupcov členských štátov, Europolu, Eurojustu a Cepolu, prezentovať výsledky dotazníkov a rokovať o možných riešeniach v oblasti boja proti využívaniu internetu na teroristické účely.212Zhrnutie odpovedí a ako boli zohľadnenéOdpovede na tri dotazníky sú zhrnuté v prílohách I, II a III k hodnoteniu vplyvu, ktorý je priložený k tomuto návrhu.Na konferencii, ktorá sa konala 20. marca 2007, sa potvrdilo, že existuje dostatočná podpora zmeny a doplnenia rámcového rozhodnutia o boji proti terorizmu, aby zahŕňalo nové trestné činy, ktorými sú podnecovanie verejnosti k páchaniu teroristických činov, najímanie osôb na terorizmus a výcvik na terorizmus, vrátane prípadov, keď sa páchajú cez internet, pokiaľ zabezpečenie trestnosti nepresiahne rovnováhu dosiahnutú v Dohovore Rady Európy o predchádzaní terorizmu.Súčasný návrh predstavuje vyvážený prístup, v ktorom sa zohľadnili odpovede na tri dotazníky a názory vyjadrené počas konzultačného procesu, a opiera sa o priložené hodnotenie vplyvu. Návrh zahŕňa najmä paralelné trestné činy k činom uvedeným v Dohovore Rady Európy o predchádzaní terorizmu. Týmto spôsobom stanovuje primerané právne opatrenia na vyriešenie problému podnecovania verejnosti k páchaniu teroristických činov, najímania osôb na terorizmus a výcviku na terorizmus, vrátane prípadov, keď sa takéto trestné činy páchajú cez internet. Je úplne v súlade s ľudskými právami a nemení režim zodpovednosti poskytovateľov služieb zriadených na základe smernice o elektronickom obchode.-  Získavanie a využívanie expertízy229Externá expertíza nebola potrebná.230-  Hodnotenie vplyvu1. Žiadna politická zmena (čo je diskutabilné status quo v dôsledku existencie Dohovoru Rady Európy o predchádzaní terorizmu).2. Zákaz, aby poskytovatelia internetových služieb poskytovali prístup k materiálom, ktorých cieľom je podnecovanie verejnosti k páchaniu teroristických činov, najímanie osôb na terorizmus alebo výcvik na terorizmus.3. Posilnenie kapacít a odbornosti orgánov presadzovania práva s cieľom zamedziť využívaniu internetu na teroristické účely (prostredníctvom primeranej odbornej prípravy, podpory odborníkov a účinného vybavenia, pravdepodobne financovaných Komisiou).4. Naliehanie na členské štáty, aby podpísali a/alebo ratifikovali Dohovor Rady Európy o predchádzaní terorizmu (prostredníctvom politického vyhlásenia).5. Revízia rámcového rozhodnutia o boji proti terorizmu s cieľom zaviesť paralelné trestné činy k trestným činom uvedeným v Dohovore Rady Európy o predchádzaní terorizmu a zabezpečiť, aby podnecovanie verejnosti k páchaniu teroristických činov, najímanie osôb a výcvik na terorizmus, aj prostredníctvom internetu, boli trestné.Po dôkladnom preskúmaní vplyvov každej možnosti na bezpečnosť, hospodárstvo a ľudské práva, ako aj po posúdení ich výhod a nevýhod sa zdá, že kombinácia možností 5 a 3 je najúčinnejšou politikou na zamedzenie využívania internetu na terorizmus pri úplnom dodržiavaní ľudských práv.231Komisia uskutočnila hodnotenie vplyvu uvedené v pracovnom programe, ktorý je k dispozícii na adrese: www.europa.eu.int.3. PRÁVNE PRVKY NÁVRHU305-  Zhrnutie navrhovaného opatreniaNavrhovaná zmena a doplnenie rámcového rozhodnutia Rady z 13. júna 2002 o boji proti terorizmu je určená na zosúladenie vnútroštátnych ustanovení o podnecovaní verejnosti k páchaniu teroristického činu, najímaní osôb na terorizmus a výcviku na terorizmus tak, aby tieto formy činnosti boli trestné v celej EÚ, aj vtedy, ak sa páchajú cez internet, a na zabezpečenie toho, aby sa existujúce ustanovenia o trestoch, zodpovednosti právnických osôb, súdnej právomoci a trestnom stíhaní vzťahujúce sa na teroristické činy vzťahovali aj na takéto formy činnosti.310-  Právny základČlánky 29, 31 ods. 1 písm. e) a 34 ods. 2 písm. b) Zmluvy o EÚ.320-  Zásada subsidiarityZásada subsidiarity sa vzťahuje na opatrenia na úrovni Únie.Členské štáty nemôžu dostatočne dosiahnuť ciele návrhu z týchto dôvodov:Moderný terorizmus je pozoruhodne globálny. Šírenie propagandy zameranej na mobilizáciu a najímanie osôb, ako aj pokyny a online príručky určené na prípravu alebo plánovanie útokov prostredníctvom internetu majú skutočný medzinárodný a cezhraničný charakter. Hrozba je medzinárodná a takou musí byť prinajmenšom časť odpovede.Politika EÚ v oblasti boja proti terorizmu aj politika EÚ v oblasti počítačových zločinov si vyžadujú koordinované úsilie členských štátov, ako aj spoluprácu na medzinárodnej úrovni, aby dosiahli svoje ciele. Rozdiely v právnom výklade v rôznych členských štátoch sú prekážkou koordinovanému úsiliu, ktoré je potrebné na úrovni EÚ, a sťažujú spoluprácu na medzinárodnej úrovni.Ciele návrhu sa lepšie dosiahnu jednotnými opatreniami z týchto dôvodov:Existuje jasná potreba rozšíriť súčasné doplňujúce úsilie v boji proti terorizmu na štátnej úrovni a na úrovni EÚ o nové spôsoby páchania zločinu teroristami. Rozšírenie súčasnej jednotnej definície terorizmu zabráni teroristom využívať medzery a odlišnosti vo vnútroštátnych právnych predpisoch. Značne sa uľahčí pružnosť presadzovania práva pri cezhraničnej trestnej činnosti. Spoločný základ zdieľaný všetkými členskými štátmi podporí aj spoluprácu na medzinárodnej úrovni a posilní postavenie EÚ na medzinárodnom fóre.Zintenzívnená spolupráca v oblasti presadzovania práva na úrovni EÚ a na medzinárodnej úrovni bude viesť k účinnejšiemu vyšetrovaniu a trestnému stíhaniu a následne k zvýšenej bezpečnosti.Návrh je preto v súlade so zásadou subsidiarity.-  Zásada proporcionalityNávrh je v súlade so zásadou proporcionality z týchto dôvodov:Tento návrh nejde za hranicu toho, čo je nevyhnutné a čo je prínosné na úrovni EÚ. Ako rámcové rozhodnutie je, pokiaľ ide o výsledky, ktoré sa majú dosiahnuť, pre členské štáty záväzné, ponecháva však na vnútroštátnych orgánoch výber formy a spôsobov implementácie.Ustanovenia smernice o elektronickom obchode a smernice o uchovávaní údajov zostávajú nezmenené, takže poskytovateľom a prevádzkovateľom telekomunikačných služieb nie sú uložené nové povinnosti. Návrh nezaťažuje odvetvie vytvorením nových mechanizmov spolupráce. Jednoducho vedie k zvýšenému využívaniu existujúcich mechanizmov v rámci smernice o elektronickom obchode a smernice o uchovávaní údajov. Nepriame náklady vyplývajúce z tohto návrhu sa obmedzujú na ďalšie pracovné zaťaženie vyplývajúce z vyšetrovaní súvisiacich s novými trestnými činmi. Vzhľadom na počet prípadov trestného stíhania teroristov v EÚ za rok sa zdá, že tieto náklady nie sú významné.-  Výber nástrojov341Navrhované nástroje: Rámcové rozhodnutie založené na článku 34 ods. 2 písm. b) Zmluvy o EÚ. Keďže cieľom je aproximácia právnych predpisov členských štátov, iné nástroje nie sú vhodné.4. VPLYV NA ROZPOčET409Návrh nemá žiadny vplyv na rozpočet Spoločenstva.E-140582007/0236 (CNS)NávrhRÁMCOVÉ ROZHODNUTIE RADY,ktorým sa mení a dopĺňa rámcové rozhodnutie 2002/475/SVV o boji proti terorizmuRADA EURÓPSKEJ ÚNIE,so zreteľom na Zmluvu o Európskej únii, a najmä na jej článok 29 a článok 31 ods. 1 písm. e) a článok 34 ods. 2 písm. b),so zreteľom na návrh Komisie[1],so zreteľom na stanovisko Európskeho parlamentu[2],keďže:(1) Terorizmus predstavuje jeden z najzávažnejších spôsobov rozvracania všeobecných hodnôt, akými sú ľudská dôstojnosť, sloboda, rovnosť a solidarita a dodržiavanie ľudských práv a základných slobôd a na ktorých je založená Európska únia. Predstavuje aj jeden z najvážnejších útokov na zásadu demokracie a zásadu právneho štátu, zásady, ktoré sú spoločné členským štátom a na ktorých je založená Európska únia.(2) Rámcové rozhodnutie Rady 2002/475/SVV o boji proti terorizmu predstavuje základ politiky Európskej únie v oblasti boja proti terorizmu. Dosiahnutie právneho rámca spoločného pre všetky členské štáty a najmä zosúladenej definície teroristických trestných činov umožnilo rozvinúť a rozšíriť politiku Európskej únie v oblasti boja proti terorizmu, ktorá je podmienená dodržiavaním základných práv a právneho štátu.(3) Hrozba terorizmu v posledných rokoch vzrástla a rýchlo sa vyvíja, spolu so zmenami v spôsoboch uskutočnenia zločinov teroristickými aktivistami a prívržencami, vrátane nahradzovania štruktúrovaných a hierarchických skupín poloautonómnymi bunkami, ktoré sú navzájom voľne spojené. Takéto bunky prepájajú medzinárodné siete a stále viac sa spoliehajú na využívanie nových technológií, najmä internetu.(4) Internet sa používa na podnecovanie a mobilizáciu teroristických sietí a jednotlivcov v Európe a slúži aj ako zdroj informácií o prostriedkoch a spôsoboch teroristov, takže funguje ako „virtuálny výcvikový tábor“. Činnosti spojené s podnecovaním verejnosti k páchaniu teroristických činov, najímaním osôb na terorizmus a výcvikom na terorizmus sa znásobili pri veľmi nízkych nákladoch a riziku.(5) Haagsky program zdôrazňuje, že účinné predchádzanie a boj proti terorizmu v úplnom súlade so základnými právami si vyžadujú, aby členské štáty neobmedzovali svoje činnosti na zachovanie svojej vlastnej bezpečnosti, ale aby sa zamerali aj na bezpečnosť Únie ako celku.(6) Akčný plán v oblasti vykonávania Haagskeho programu pripomína, že na riešenie otázky terorizmu je potrebná celosvetová reakcia a že Únia nemôže ignorovať to, čo od nej očakávajú obyvatelia, ani nemôže na tieto očakávania nereagovať. V akčnom pláne sa okrem toho uvádza, že pozornosť sa musí venovať rôznym aspektom predchádzania, pripravenosti a reakcie, aby sa ďalej posilnila a podľa potreby doplnila schopnosť členských štátov bojovať proti terorizmu zameraním sa najmä na najímanie, financovanie, analýzu rizika, ochranu dôležitých infraštruktúr a zvládanie následkov.(7) Tento návrh počíta s kriminalizáciou činov spojených s terorizmom s cieľom prispieť ku všeobecnejšiemu politickému cieľu predchádzania terorizmu prostredníctvom obmedzenia šírenia materiálov, ktoré by mohli podnecovať osoby k spáchaniu teroristických útokov.(8) Rezolúcia Bezpečnostnej rady Organizácie Spojených národov 1624 (2005) vyzýva štáty, aby prijali potrebné a primerané opatrenia a v súlade so svojimi povinnosťami vyplývajúcimi z medzinárodného práva zákonom zakázali podnecovanie k páchaniu teroristického činu alebo činov a zabránili takejto činnosti. V správe generálneho tajomníka Organizácie Spojených národov „Zjednotenie proti terorizmu: Odporúčania globálnej stratégie boja proti terorizmu“ z 27. apríla 2006 je uvedená rezolúcia vysvetlená ako dokument, ktorý poskytuje základ pre kriminalizáciu podnecovania k teroristickým činom a najímania osôb na tieto činy, vrátane podnecovania a najímania cez internet. V globálnej stratégii Organizácie Spojených národov v oblasti boja proti terorizmu (8. september 2006) sa uvádza, že členské štáty OSN si predsavzali preskúmať spôsoby a prostriedky na koordináciu úsilia čeliť terorizmu vo všetkých jeho formách a prejavoch na internete na medzinárodnej a regionálnej úrovni.(9) Dohovor Rady Európy o predchádzaní terorizmu stanovuje pre štáty, ktoré sú stranami tohto dohovoru, povinnosť kriminalizovať podnecovanie verejnosti k páchaniu teroristického činu a najímanie osôb a výcvik na terorizmus, ak boli spáchané nezákonne a úmyselne.(10) Definícia teroristických činov, vrátane činov spojených s teroristickými činnosťami, by sa mala vo všetkých členských štátoch ešte viac zblížiť, aby zahŕňala podnecovanie verejnosti k páchaniu teroristického činu, najímanie osôb na terorizmus a výcvik na terorizmus, ak boli spáchané úmyselne.(11) Mali by sa stanoviť tresty a sankcie pre fyzické a právnické osoby, ktoré spáchali alebo sú zodpovedné za podnecovanie verejnosti k páchaniu teroristických činov, najímanie osôb na terorizmus a výcvik na terorizmus, keď boli spáchané úmyselne. Tieto formy činnosti by mali byť rovnako trestné vo všetkých členských štátoch, bez ohľadu na to, či sa páchajú cez internet alebo nie.(12) V rámci jurisdikcie by sa mali stanoviť doplňujúce pravidlá, ktoré zabezpečia účinné trestné stíhanie podnecovania verejnosti k spáchaniu teroristického činu, najímania osôb na terorizmus a výcviku na terorizmus, ak tieto trestné činy smerujú k spáchaniu alebo majú za následok spáchanie teroristického trestného činu, pre ktorý je súdne príslušný niektorý členský štát.(13) Vzhľadom na skutočnosť, že členské štáty nemôžu uspokojivo dosiahnuť ciele navrhovaného opatrenia jednostranným spôsobom a že sa tieto ciele môžu v dôsledku potreby celoeurópskych harmonizovaných pravidiel lepšie dosiahnuť na úrovni Únie, Únia môže prijať opatrenia v súlade so zásadou subsidiarity. V súlade so zásadou proporcionality toto rámcové rozhodnutie nepresahuje rámec nevyhnutný na dosiahnutie cieľov.(14) Únia dodržiava zásady uznané článkom 6 ods. 2 Zmluvy o Európskej únii a vyjadrené v Charte základných práv Európskej únie, najmä v jej kapitolách II a VI. Toto rámcové rozhodnutie sa v žiadnom prípade nemôže vykladať ako rozhodnutie určené na znižovanie alebo obmedzenie základných práv alebo slobôd, medzi ktoré patrí sloboda prejavu, zhromažďovania alebo združovania, právo na rešpektovanie súkromného a rodinného života, vrátane práva na rešpektovanie dôverného charakteru korešpondencie.(15) Podnecovanie verejnosti k páchaniu teroristických činov, najímanie osôb na terorizmus a výcvik na terorizmus sú úmyselnými trestnými činmi. Toto rámcové rozhodnutie sa preto nemôže vykladať ako rozhodnutie, ktoré je určené na zníženie alebo obmedzenie šírenia informácií na vedecké, pedagogické alebo informačné účely. Vyjadrenie radikálnych, polemických alebo kontroverzných názorov vo verejnej diskusii o citlivých politických otázkach, vrátane terorizmu, nespadá do rozsahu pôsobnosti tohto rámcového rozhodnutia a najmä do rozsahu pôsobnosti definície podnecovania verejnosti k páchaniu teroristických činov,PRIJALA TOTO RÁMCOVÉ ROZHODNUTIE:Článok 1Rámcové rozhodnutie z 13. júna 2002 o boji proti terorizmu sa mení a dopĺňa takto:1. Článok 3 sa nahrádza týmto textom:„ Článok 3 – Trestné činy spojené s teroristickou činnosťou1.  Na účely tohto rámcového rozhodnutia:2.  „podnecovanie verejnosti k páchaniu teroristického činu“ znamená šírenie správy určenej verejnosti alebo jej sprístupnenie iným spôsobom s úmyslom podnietiť spáchanie jedného z činov uvedených v článku 1 ods. 1 písm. a) až h), keď z takejto činnosti, či už priamo obhajujúcej teroristické činy, alebo nie, plynie nebezpečenstvo spáchania jedného alebo viacerých takýchto trestných činov;3.  „najímanie osôb na terorizmus“ znamená žiadanie inej osoby, aby spáchala jeden z činov uvedených v článku 1 ods. 1 alebo v článku 2 ods. 2;4.  „výcvik na terorizmus“ znamená poskytnutie pokynu pri výrobe alebo použití výbušnín, strelných zbraní alebo iných zbraní, alebo škodlivých alebo nebezpečných látok, alebo pri iných osobitných spôsoboch alebo technikách na účely spáchania jedného z činov uvedených v článku 1 ods. 1 vediac, že poskytnuté skúsenosti sú určené na tento účel.5.  Každý členský štát prijme nevyhnutné opatrenia na zabezpečenie toho, aby trestné činy spojené s terorizmom zahŕňali tieto úmyselné činy:6.  podnecovanie verejnosti k páchaniu teroristického činu;7.  najímanie osôb na terorizmus;8.  výcvik na terorizmus;9.  krádež s priťažujúcimi okolnosťami s cieľom spáchať jeden z činov uvedených v článku 1 ods. 1;10.  vydieranie s cieľom spáchať jeden z činov uvedených v článku 1 ods. 1;11.  vystavenie falošných administratívnych dokumentov s cieľom spáchať jeden z činov uvedených v článku 1 ods. 1 písm. a) až h) a článku 2 ods. 2 písm. b).12.  Aby bol čin trestným činom, ako je stanovené v odseku 2, nie je nutné, aby sa teroristický čin skutočne spáchal.“2. V článku 4 sa odsek 2 nahrádza takto:„Každý členský štát prijme potrebné opatrenia na zabezpečenie toho, aby pokus o spáchanie trestného činu uvedeného v článku 1 ods. 1 a článku 3, s výnimkou vlastníctva uvedeného v článku 1 ods. 1 písm. f) a trestných činov uvedených v článku 1 ods. 1 písm. i) a článku 3 ods. 2 písm. a) až c), bol trestný.“3. V článku 9 sa dopĺňa tento odsek 1a:„1a. Každý členský štát takisto stanoví, že je súdne príslušný pre trestné činy uvedené v článku 3 ods. 2 písm. a) až c), keď trestný čin smeroval k spáchaniu alebo mal za následok spáchanie trestného činu uvedeného v článku 1, pre ktorý je súdne príslušný tento členský štát na základe ktoréhokoľvek z kritérií stanovených v odseku 1 písm. a) až e) tohto článku.“Článok 21. Členské štáty prijmú potrebné opatrenia na dosiahnutie súladu s týmto rámcovým rozhodnutím do [31. decembra 2008].2. Členské štáty zašlú do [31. decembra 2008] Generálnemu sekretariátu Rady a Komisii znenie ustanovení, ktorými sa do ich vnútroštátnych predpisov transponujú povinnosti, ktoré im ukladá toto rámcové rozhodnutie. Rada na základe správy vypracovanej z uvedených informácií a správy Komisie zhodnotí do [31. decembra 2009], či členské štáty prijali potrebné opatrenia na dosiahnutie súladu s týmto rámcovým rozhodnutím.Článok 3Toto rámcové rozhodnutie nadobúda účinnosť dňom jeho uverejnenia v Úradnom vestníku.V BruseliZa Radupredseda [1] [...][2] [...]